Pa oan-me bihan e veze bec'h etre ar baotred hag ar merc'hed yaouank evit gouiet piv en dehe bet maeet kentañ ar pezh a oa d'an holl : ar puñs, an doued, an iliz, ar maeri… E lec'hioù arall, doc'h ma em eus klevet, e yae ar baotred da gas ar Mae d'ar merc'hed er memp oad gete, ha kan ha son gete neuze dre ar maezioù. Me, n'em eus ket-me gwelet an dra-se. Met soñj mat am eus neoazh penaos e klaske ar galand an tu da lakaat ar barrad Mae doc'h fenestr e zous hep gouiet da zen ebet. «O ! Gwelet 'peus ! Maet eo fenestr Jann-Marie dija ! Daoust ha piv a zo daet 'ta ?»… Ha skrign, ha c'hoarzh, ha bourrapted… Ha fach ivez, forset mat, get ar merc'hed a vehe bet ankouaet : barrad Mae ebet doc'h    fenestr o zi ! Nag un dismegañs alkent !…